# Τεχνητή πέτρα: Εισπνοή επικίνδυνου αέρα κατά την εργασία

|  |
| --- |
| **Η εργασία με τεχνητή πέτρα μπορεί να απελευθερώσει στον αέρα σκόνη που περιέχει διοξείδιο του πυριτίου (σίλικα).**  **Η εισπνοή σκόνης διοξειδίου του πυριτίου μπορεί να βλάψει τους πνεύμονες και να προκαλέσει σοβαρές και δυνητικά θανατηφόρες ασθένειες των πνευμόνων όπως πυριτίαση, βρογχίτιδα, εμφύσημα και καρκίνο του πνεύμονα.**  Εργασίες όπως κοπή, διάτρηση, λείανση με τροχό, φινίρισμα, λείανση με γυαλόχαρτο και γυάλισμα τεχνητής πέτρας απελευθερώνουν στον αέρα σκόνη διοξειδίου του πυριτίου. Οι εργαζόμενοι μπορούν να εκτεθούν σε σκόνη διοξειδίου του πυριτίου, για παράδειγμα με:   * την κατασκευή προϊόντων από τεχνητή πέτρα * την εγκατάσταση, συντήρηση και απομάκρυνση προϊόντων από τεχνητή πέτρα * διαδικασίες κατασκευής και κατεδάφισης * εργασίες καθαρισμού σε εργοτάξια και εργαστήρια κατασκευής   Αν είστε εργοδότης, έχετε νομική εύθυνη, σύμφωνα με τους νόμους περί Υγείας και Ασφάλειας στην Εργασία, να προστατεύσετε την υγεία και την ασφάλεια των εργαζομένων σας και του εαυτού σας.  Αυτό σημαίνει ότι πρέπει να κάνετε οτιδήποτε μπορείτε σε λογικό πλαίσιο, για να εξαλείψετε και να διαχειριστείτε τους κινδύνους από την εισπνοή επικίνδυνου αέρα στην εργασία. |

# Προσδιορίστε τους κινδύνους

Η τεχνητή πέτρα περιέχει σκόνη διοξειδίου του πυριτίου, η οποία αποτελεί κίνδυνο που μπορεί να βλάψει τους εργαζομένους σας.

Το πρώτο βήμα για την προστασία των εργαζομένων είναι να προσδιορίσετε πού υπάρχει σκόνη διοξειδίου του πυριτίου στον χώρο εργασίας σας.

Η σκόνη διοξειδίου του πυριτίου ενδέχεται να μην είναι ορατή. Ακόμη και όταν δεν υπάρχει ορατή σκόνη, οι εργαζόμενοι ενδέχεται να κινδυνεύουν, επειδή μικροσκοπικά σωματίδια μπορούν να κατακαθίσουν βαθιά στους πνεύμονες.

Ακολουθήστε αυτά τα βήματα, για να προσδιορίσετε αν οι εργαζόμενοί σας εισπνέουν σκόνη διοξειδίου του πυριτίου:

* επιθεωρείτε και παρακολουθείτε τον χώρο εργασίας σας και πώς οι εργαζόμενοί σας εκτελούν την εργασία τους
* μιλάτε με τους εργαζομένους σας
* μιλάτε με τις αλυσίδες και τα δίκτυα εφοδιασμού σας σχετικά με τα προϊόντα που χρησιμοποιείτε
* κανονίστε να παρακολουθήσει την ποιότητα του αέρα ένας επαγγελματίας
* εξετάζετε τις πληροφορίες από τις ρυθμιστικές αρχές υγείας και ασφάλειας στην εργασία, τις επαγγελματικές ενώσεις και τους επαγγελματίες ασφαλείας

# Διαχειριστείτε τους κινδύνους

Αν οι εργαζόμενοί σας είναι εκτεθειμένοι σε σκόνη διοξειδίου του πυριτίου, πρέπει να λάβετε και να εφαρμόσετε μέτρα ελέγχου. Αυτό σημαίνει τη λήψη μέτρων που εξαλείφουν ή ελαχιστοποιούν τους κινδύνους υγείας και ασφάλειας κατά το δυνατόν.

Αν δεν μπορείτε να εξαλείψετε τον κίνδυνο της σκόνης διοξειδίου του πυριτίου, προστατεύστε τους εργαζομένους σας από την εισπνοή της με τη λήψη και την εφαρμογή μέτρων ελέγχου. Μερικά παραδείγματα είναι:

* η αντικατάσταση της πέτρας υψηλής περιεκτικότητας σε διοξείδιο του πυριτίου με πέτρα χαμηλότερης περιεκτικότητας ή με ένα εναλλακτικό προϊόν
* απομόνωση των εργαζομένων από τον χώρο όπου γίνεται η κατεργασία της πέτρας
* χρήση τοπικού συστήματος εξαερισμού και μεθόδων υγρής κοπής
* τήρηση των πολιτικών και διαδικασιών υγείας και ασφάλειας
* παροχή κατάλληλων και σωστά εφαρμοσμένων μασκών προσώπου στους εργαζομένους

# Παρακολούθηση και επανεξέταση

Χρειάζεται να παρακολουθείτε και να επανεξετάζετε τα μέτρα ελέγχου σας, για να διασφαλίζετε ότι είναι αποτελεσματικά. Πρέπει να επανεξετάζετε τα μέτρα ελέγχου:

* όταν δεν θέτουν αποτελεσματικά υπό έλεγχο τον κίνδυνο
* πριν κάνετε στον χώρο εργασίας σας μια αλλαγή που είναι πιθανόν να δημιουργήσει ή να αυξήσει έναν κίνδυνο
* αν προσδιοριστεί ένας νέος κίνδυνος ή ρίσκο
* αν από τη διαβούλευση με τους εργαζομένους σας προκύψει ότι μια επανεξέταση είναι αναγκαία
* αν ένας εκπρόσωπος υγείας και ασφάλειας ζητήσει επανεξέταση

# Περισσότερες πληροφορίες

Για περισσότερες πληροφορίες σχετικά με την υγεία και την ασφάλεια στον χώρο εργασίας και ασθένειες των πνευμόνων που σχετίζονται με την εργασία, πηγαίνετε στην ιστοσελίδα του Safe Work Australia: [swa.gov.au/clearlungs](http://www.swa.gov.au/clearlungs)

Μπορείτε επίσης να πάρετε περισσότερες πληροφορίες από:

* την κυβερνητική σας ρυθμιστική αρχή υγείας και ασφάλειας στην εργασία
* επαγγελματικές ενώσεις
* επαγγελματίες σε θέματα ασφάλειας